Άλλη μια μέρα αισθητά αρνητικών προσήμων στις διεθνείς χρηματαγορές
η Επιτροπή Τραπεζικών Υποθέσεων της Γερουσίας διερευνά την απόφαση της S&P
Οι διεθνείς χρηματαγορές συνεχίζουν την κάθετα πτωτική πορεία τους, αντιδρώντας στην άνευ προηγουμένου υποβάθμιση της πιστοληπτικής ικανότητας των ΗΠΑ και στις συνεχιζόμενες ανησυχίες για τα οικονομικά προβλήματα των χώρων της Ευρωζώνης, αλλά και τις προοπτικές για την παγκόσμια ανάπτυξη. Λίγες ώρες μετά την έναρξη των συναλλαγών στην Ασία σήμερα το πρωί, ο δείκτης Χάνγκ Σένγκ του Χόνγκ Κόνγκ υποχωρεί πάνω από 7%. Ο δείκτης Νίκκεϊ του Τόκιο, υποχωρεί κατά περίπου 5% και στη Σεούλ, ο δείκτης ΚΟSPI υποχωρεί και αυτός κατά πάνω από 6%. Μάλιστα στο χρηματιστήριο της Νότιας Κορέας οι συναλλαγές διακόπηκαν για σύντομο χρονικό διάστημα λόγω της κάθετης πτώσης του δείκτη. Επίσης το χρηματιστήριο της Σαγκάης, άρχισε τις συναλλαγές με πτώση 2%. Την Δευτέρα στη Γουώλ Στρήτ, ο δείκτης S&P σημείωσε πτώση σχεδόν 7%, ενώ έχει χάσει πάνω από το 11% της αξίας του από τις αρχές του χρόνου. Παράλληλα, ο δείκτης Ντάου Τζόουνς υποχώρησε κατά 5,5%, 635 μονάδες, ενώ τα χρηματιστήρια της Ευρώπης υποχώρησαν κατά 3% με 5%. Οι συναλλαγές στο χρηματιστήριο τη Δευτέρα αποτελούσαν και την πρώτη ευκαιρία για τους επενδυτές να αντιδράσουν στην υποβάθμιση της πιστοληπτικής ικανότητας των ΗΠΑ σε ΑΑ+ από ΑΑΑ από την Standard & Poor's. Ο Πρόεδρος Ομπάμα δήλωσε ότι διαφωνεί με την υποβάθμιση της S&P, αλλά εξέφρασε την ελπίδα ότι η υποβάθμιση αυτή θα ωθήσει την Ουάσιγκτον να συμφωνήσει σε μία ισορροπημένη αντιμετώπιση του δημοσιονομικού χρέους και σε τρόπους για τη μείωσή του, που να περιλαμβάνουν υψηλότερη φορολογία για τους πλούσιους και περικοπές δαπανών σε κοινωφελή προγράμματα. Ο κ. Ομπάμα επεσήμανε ότι οι αγορές «εξακολουθούν να πιστεύουν ότι η πιστοληπτική μας ικανότητα είναι ΑΑΑ». Στο μεταξύ, πηγή προσκείμενη στην Επιτροπή Τραπεζικών Υποθέσεων της Αμερικανικής Γερουσίας δηλώνει ότι η Επιτροπή εξετάζει το θέμα της απόφασης της S&P να υποβαθμίσει την πιστοληπτική ικανότητα των ΗΠΑ. Σύμφωνα με την ίδια πηγή η Επιτροπή συλλέγει πληροφορίες. Δεν δήλωσε πάντως ότι έχει δρομολογηθεί επίσημη διερεύνηση του θέματος. Ο Πρόεδρος της Επιτροπής, Τιμ Τζόνσον, χαρακτήρισε την απόφαση της Standard and Poor’s «ανεύθυνη» με ευρύτατες συνέπειες. Τη Δευτέρα, ο διευθύνων σύμβουλος της S&P Τζων Τσέιμπερς, ο οποίος είναι και επικεφαλής της επιτροπής αξιολόγησης, δήλωσε ότι η αύξηση του δημοσιονομικού χρέους στις ΗΠΑ και η αδυναμία του Κογκρέσου και του Προέδρου να συμφωνήσουν ως προς την πολιτική για τη σημαντική μείωση του ελλείμματος του προϋπολογισμού «δεν συγκρίνονται πλέον με τις κυβερνήσεις που διαθέτουν υψηλότερη αξιολόγηση». Η Κεντρική Τράπεζα των ΗΠΑ αναμένεται να πραγματοποιήσει την καθιερωμένη συνεδρίασή της σήμερα, Τρίτη το πρωί ώρα Ουάσιγκτον, αλλά δεν αναμένονται σημαντικές αλλαγές στην νομισματική της πολιτική.